Document ID: 32006R1945

ΚΑΝΟΝΙΣΜΌΣ (ΕΚ, ΕΥΡΑΤΌΜ) αριθ. 1945/2006 ΤΟΥ ΣΥΜΒΟΥΛΊΟΥ
της 11ης Δεκεμβρίου 2006
για τροποποίηση του κανονισμού (EOK, Ευρατόμ, EKAX) αριθ. 495/77 περί καθορισμού των κατηγοριών των δικαιούχων, των προϋποθέσεων χορηγήσεως και του ύψους των αποζημιώσεων που δύνανται να χορηγηθούν στους υπαλλήλους που υπόκεινται συχνά σε περιορισμούς
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται επί του λοιπού προσωπικού των Κοινοτήτων αυτών, που καθορίσθηκαν με τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1), και ιδίως το άρθρο 56β δεύτερο εδάφιο του εν λόγω κανονισμού υπηρεσιακής κατάστασης,
την πρόταση που υπέβαλε η Επιτροπή αφού ζήτησε τη γνώμη της επιτροπής του κανονισμού υπηρεσιακής κατάστασης,
Εκτιμώντας ότι ο κανονισμός (ΕΟΚ, Ευρατόμ, ΕΚΑΧ) αριθ. 495/77 (2) θα πρέπει να τροποποιηθεί προκειμένου να προσαρμοσθεί στις μεταβαλλόμενες ανάγκες όσον αφορά την άσκηση καθηκόντων επιφυλακής στα ευρωπαϊκά όργανα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ, Ευρατόμ, ΕΚΑΧ) αριθ. 495/77 τροποποιείται ως εξής:
1)
στο άρθρο 1 παράγραφος 1, το πρώτο εδάφιο αντικαθίσταται από το ακόλουθο κείμενο:
«Υπάλληλοι
-
οι οποίοι αμείβονται από τις δημοσιονομικές πιστώσεις ερευνών και επενδύσεων και είναι τοποθετημένοι σε εγκατάσταση του Κοινού Κέντρου Ερευνών ή απασχολούνται σε έμμεσες δραστηριότητες, ή
-
οι οποίοι αμείβονται από τις δημοσιονομικές πιστώσεις λειτουργίας και ασκούν καθήκοντα χειρισμού ή εποπτείας τεχνικών εγκαταστάσεων, ή απασχολούνται σε υπηρεσία ασφάλειας και προστασίας ή σε άλλη υπηρεσία που εμπλέκεται στην εκτέλεση καθηκόντων ασφάλειας και προστασίας, σε υπηρεσία τεχνολογιών της πληροφορίας και της επικοινωνίας (ΤΠΕ), σε υπηρεσία η οποία παρέχει υποστήριξη στις δραστηριότητες που εμπίπτουν στην Κοινή Εξωτερική Πολιτική και Πολιτική Ασφαλείας (ΚΕΠΠΑ)/Πολιτική Ευρωπαϊκής Ασφάλειας και Άμυνας (ΠΕΑΑ) ή σε διευθετήσεις για τον συντονισμό επειγουσών καταστάσεων και κρίσεων, ή απασχολείται σε υπηρεσίες όπου υπάρχει επιβεβαιωμένη ανάγκη υπηρεσιών επιφυλακής για την εκτέλεση καθηκόντων στο πλαίσιο μηχανισμού που έχει θεσπισθεί για να παράσχει συνδρομή στα κράτη μέλη επί εικοσιτετραώρου βάσεως,
δικαιούται να λαμβάνει αποζημίωση, εφόσον υποχρεώνεται να είναι τακτικά σε επιφυλακή σύμφωνα με το άρθρο 56β του κανονισμού υπηρεσιακής κατάστασης.»·
2)
το άρθρο 3 αντικαθίσταται από το ακόλουθο κείμενο:
«Άρθρο 3
Κάθε χρόνο, τον Απρίλιο, η Επιτροπή υποβάλλει στο Συμβούλιο έκθεση για τον αριθμό των υπαλλήλων και του λοιπού προσωπικού, κατά κατηγορία, που λαμβάνει την αποζημίωση που αναφέρεται στον παρόντα κανονισμό, με ειδική μνεία των περιπτώσεων στις οποίες η αποζημίωση χορηγήθηκε δυνάμει των διατάξεων του άρθρου 1 παράγραφος 1 δεύτερο εδάφιο».
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Δεκεμβρίου 2006.

Labels: 9
15